Trein ontspoor; dreigemente ondersoekFoto bloot ter illustrasie. (Foto: Tom Barrett/Unsplash) Transnet se opruimingspan is op die toneel waar ŉ trein met uitvoersteenkool Dinsdagoggend tussen die Bloubank- en Nhlazetshe-stasie, naby Ulundi KwaZulu-Natal, ontspoor het. Die trein was onderweg na Richardsbaai. Die staatsbeheerde onderneming sê die ontsporing van die trein kom te midde van dreigemente teen Transnet en ontwrigting aan sy bedrywighede deur ontevrede groepe wat sakegeleenthede najaag. Transnet sê wetstoepassingsagentskappe ondersoek die dreigemente. Die ondersoek na die oorsaak van die trein se ontsporing duur ook voort, maar is in hierdie stadium nog onbekend. Transnet sê werkers het reeds met ŉ terreinondersoek en voorbereidingswerk op die toneel begin en gespesialiseerde toerusting is op pad daarheen. Swaar reën het opruimingswerk egter oornag belemmer. Transnet sê die twee geraakte spoorlyne bly intussen gesluit. “Dit is nog te vroeg om ŉ aanduiding te gee van die heropening van die twee spoorlyne. Dit sal eers bepaal kan word nadat die perseel opgeruim en ŉ skadebepaling gedoen is.”